-----------------------------------------------------------------------
  3. การประกอบธุรกิจแต่ละสายผลิตภัณฑ์

  -----------------------------------------------------------------------

1.  ลักษณะของผลิตภัณฑ์

บริษัท อีโนเว รับเบอร์ (ประเทศไทย) จำกัด (มหาชน)
ประกอบกิจการหลักในการผลิตและจำหน่ายผลิตภัณฑ์ 3 ชนิดด้วยกัน

ผลิตภัณฑ์ชิ้นส่วนยางเพื่อใช้ในอุตสาหกรรม (Industrial Elastomer Part)
บริษัทฯทำการผลิตและจำหน่ายชิ้นส่วนยางประเภทต่างๆโดยส่วนใหญ่จำหน่ายสู่อุตสาหกรรมผู้ผลิตรถยนต์และรถจักรยานยนต์
(Original Equipped Manufacturer) ผลิตภัณฑ์สำคัญ เช่น ยางแท่นเครื่อง ,
ยางขอบกระจก ,ยางขอบประตู และชิ้นส่วนยางอื่นๆกลุ่มลูกค้า คือ ผู้ผลิตรถยนต์ ,รถจักรยานยนต์
และผู้ผลิตชิ้นส่วนต่อเนื่องทั้งหมด ส่วนยอดจำหน่ายที่เหลือเป็นชิ้นส่วนอุตสาหกรรมอื่นๆทั่วไป เช่น
ยางติดวาล์วทางเดินน้ำ, ยางหุ้มข้อต่อ, ยางกันกระเทือน, ยางครอบวาล์วเครื่องใช้ไฟฟ้า,
ยางพันท่อแอร์ เป็นต้น

ยางนอก-ยางในรถจักรยานยนต์ ภายใต้เครื่องหมายการค้า IRC
เป็นหลักบริษัทฯทำการผลิตและจำหน่ายไปยังตลาดในประเทศและต่างประเทศ
สำหรับตลาดในประเทศจะจำหน่ายโดยตรงแก่ บริษัทผู้ผลิตรถจักรยานยนต์ ซึ่งเรียกว่า OEM
(Original Equipped Manufacturer) และจำหน่ายให้แก่ ตลาดทดแทน (Replacement)
อันได้แก่ ตลาดอะไหล่เพื่อเปลี่ยนยางเส้นต่อไป โดยผ่านตัวแทนจำหน่ายคือ บริษัท สิทธิผล 1919
จำกัด ส่วนตลาดในต่างประเทศนั้นจะจำหน่ายไปในภูมิภาคต่างๆทั่วโลก ได้แก่ ญี่ปุ่น, เอเชีย,
ยุโรปตะวันออกกลาง และอเมริกา

วงล้อรถจักรยานยนต์ (Wheel Set Assembly)
บริษัทฯเริ่มสายการผลิตผลิตภัณฑ์นี้เมื่อเดือนมกราคม 2546 โดยในปัจจุบันจำหน่ายให้กับบริษัท
ไทยซูซูกิ มอเตอร์ จำกัด เพียงผู้เดียว
ผลิตภัณฑ์วงล้อรถจักรยานยนต์เป็นผลิตภัณฑ์ที่เกิดจากการนำชิ้นส่วนวงล้อประกอบเข้าด้วยกันกับยางนอกและยางใน
เพื่อใช้ในการประกอบรถจักรยานยนต์ มีทั้งชนิดที่เป็นวงล้อแบบซี่ลวด(Spoke Wheel)
และวงล้อแบบอลูมิเนียม อัลลอยด์ (Casting Wheel)

สัญญาการให้ความช่วยเหลือด้านเทคนิค

บริษัท อีโนเว รับเบอร์ (ประเทศไทย) จำกัด (มหาชน) และบริษัท อีโนเว รับเบอร์
จำกัดประเทศญี่ปุ่น ได้มีการทำสัญญาการให้ความช่วยเหลือทางด้านเทคนิคต่อกัน(Technical
Assistance Agreement) ในวันที่ 8 กรกฎาคม 2513 เป็นต้นมา
และมีการต่ออายุกันจนกระทั่งปัจจุบัน สัญญาดังกล่าวมีผลใช้บังคับจนถึงวันที่ 7 กรกฎาคม 2553
สาระสำคัญของสัญญาประกอบด้วยการอนุญาตให้บริษัท อีโนเว รับเบอร์ (ประเทศไทย) จำกัด
(มหาชน) ใช้เครื่องหมายการค้า “ IRC” รวมทั้งการช่วยเหลือเทคโนโลยีในการผลิต
ผลิตภัณฑ์ยางนอก-ยางในรถจักรยานยนต์ และชิ้นส่วนยางเพื่อใช้ในอุตสาหกรรมต่างๆ
ทั้งนี้เพื่อให้คุณภาพของผลิตภัณฑ์ที่ผลิตในประเทศไทยได้มาตรฐานเดียวกับผลิตภัณฑ์ที่ผลิตโดยบริษัท
อีโนเว รับเบอร์ จำกัด ประเทศญี่ปุ่น
ในการนี้บริษัทมีสัญญาที่จะต้องจ่ายค่าธรรมเนียมในการใช้เครื่องหมายการค้า
และความช่วยเหลือทางด้านเทคโนโลยีให้แก่บริษัท อีโนเว รับเบอร์ จำกัด ประเทศญี่ปุ่น
โดยคิดแยกตามสายผลิตภัณฑ์ ดังนี้คือ

A. 0.95% ของยอดจำหน่ายสุทธิสำหรับผลิตภัณฑ์ยางนอกรถจักรยานยนต์

B. 0.93% ของยอดจำหน่ายสุทธิสำหรับผลิตภัณฑ์ยางในรถจักรยานยนต์

C. 2.87% ของยอดจำหน่ายสุทธิในปีที่ 1 สำหรับผลิตภัณฑ์ชิ้นส่วนยางอุตสาหกรรม

2.50% ของยอดจำหน่ายสุทธิในปีที่ 2 สำหรับผลิตภัณฑ์ชิ้นส่วนยางอุตสาหกรรม

  2.00% ของยอดจำหน่ายสุทธิในปีที่3,4 และ 5 สำหรับผลิตภัณฑ์ชิ้นส่วนยางอุตสาหกรรม

  1.00% ของยอดจำหน่ายสุทธิในปีที่ 6 และปีต่อๆไปสำหรับผลิตภัณฑ์ชิ้นส่วนยางอุตสาหกรรม

บัตรส่งเสริมการลงทุน

บริษัท อีโนเว รับเบอร์ (ประเทศไทย) จำกัด (มหาชน)
ยังคงได้รับสิทธิประโยชน์จากบัตรส่งเสริมการลงทุน 1 ฉบับ รายละเอียด ดังนี้

บัตรส่งเสริมการลงทุนเลขที่ 1556(1) / 2544 ลงวันที่ 31 สิงหาคม 2544 ในกิจการประเภท 4.8 กิจการชิ้นส่วนพาหนะ และประเภท 6.9 กิจการผลิตผลิตภัณฑ์พลาสติก หรือเคลือบพลาสติก

โดยได้รับสิทธิและประโยชน์ที่สำคัญคือ

1.  ตามมาตรา 29 ให้ได้รับลดหย่อนอากรขาเข้าสำหรับเครื่องจักรกึ่งหนึ่งตามที่คณะกรรมการ
    พิจารณาอนุมัติเว้นแต่รายการเครื่องจักรที่มีอากรขาเข้าต่ำกว่าร้อยละสิบ จะไม่ได้รับลดหย่อน

2.  ตามมาตรา 31
    ให้ได้รับยกเว้นภาษีเงินได้นิติบุคคลสำหรับกำไรสุทธิที่ได้จากการประกอบกิจการที่ได้รับการส่งเสริมมีกำหนดเวลาสามปี
    นับแต่วันที่เริ่มมีรายได้จากการประกอบกิจการนั้น
    รายได้ที่ต้องนำมาคำนวณกำไรสุทธิที่ได้จากการประกอบกิจการตามวรรคหนึ่ง
    ให้รวมถึงรายได้จากการจำหน่ายผลพลอยได้ ได้แก่
    เศษหรือของเสียจากขบวนการผลิตในกรณีที่ประกอบกิจการขาดทุนในระหว่างเวลาได้รับยกเว้นภาษีเงินได้นิติบุคคล
    ผู้ได้รับการส่งเสริมจะได้รับอนุญาตให้นำผลขาดทุนประจำปีที่เกิดขึ้นในระหว่างเวลานั้นไปหักออกจากกำไรสุทธิที่เกิดขึ้นภายหลังระยะเวลาได้รับยกเว้นภาษีเงินได้นิติบุคคลมีกำหนดระยะเวลาไม่เกินห้าปีนับแต่วันพ้นกำหนดเวลานั้น
    โดยจะเลือกหักจากกำไรสุทธิของปีใดปีหนึ่งหรือหลายปีก็ได้

3.  ตามมาตรา 34
    ให้ได้รับยกเว้นไม่ต้องนำเงินปันผลจากกิจการที่ได้รับการส่งเสริมซึ่งได้รับยกเว้นภาษีเงินได้นิติบุคคลตามมาตรา
    31
    ไปรวมคำนวณเพื่อเสียภาษีเงินได้ตลอดระยะเวลาที่ผู้ได้รับการส่งเสริมได้รับยกเว้นภาษีเงินได้นิติบุคคลนั้น

4.  ตามมาตรา 36 (1)
    ให้ได้รับยกเว้นอากรขาเข้าสำหรับวัตถุดิบและวัสดุจำเป็นที่ต้องนำเข้ามาจากต่างประเทศเพื่อใช้ในการผลิตเพื่อการส่งออกเป็นระยะเวลาหนึ่งปี
    นับแต่วันนำเข้าครั้งแรก

5.  ตามมาตรา 36 (2)
    ให้ได้รับยกเว้นอากรขาเข้าสำหรับของที่ผู้ได้รับการส่งเสริมนำเข้ามาเพื่อการส่งกลับออกไปเป็นระยะเวลาหนึ่งปี
    นับแต่วันนำเข้าครั้งแรก

3.2 การตลาดและภาวะการแข่งขัน

-   สภาวะการตลาดชิ้นส่วนยางอุตสาหกรรม

ผลิตภัณฑ์ชิ้นส่วนยางอุตสาหกรรม (IED) แบ่งจำหน่ายตามกลุ่มของลูกค้าดังนี้

1.  Automotive Group

2.  Sub Automotive

3.  Spare Parts

4.  Motorcycle Group

5.  Sub Motorcycle Group

6.  Non Automobile

7.  Export

Automotive Group, Sub Automotive, Spare Parts Group

ตลาดในกลุ่มนี้ทุกค่ายรถยนต์คาดการณ์เป็นไปในแนวทางเดียวกันว่าอุตสาหกรรมยานยนต์มี
แนวโน้มที่จะเติบโตสูงต่อเนื่อง
โดยปีหน้าคาดการณ์ว่าผลการประกอบรถยนต์ในประเทศไทยมีแนวโน้มที่จะผลิตได้ถึง 1 ล้านคัน
และยังคาดการณ์ต่อไปอีกว่าในปี 2553 ยอดผลิตรถยนต์ตั้งเป้าที่จะผลิตขึ้นไปถึง 1.8 ล้านคัน

จากผลการประมาณการของกลุ่มรถยนต์ค่ายต่างๆนี้นับเป็นผลดีเป็นอย่างยิ่งต่อยอดประมาณการขายของ
IRC เนื่องจากลูกค้ากลุ่มนี้เป็นกลุ่มที่มีสัดส่วนการขายสูงสุด
ถึงแม้ว่าลูกค้ากลุ่มนี้จะมีผู้ผลิตจำนวนหลายรายต้องการที่จะเป็นผู้ผลิตชิ้นส่วนให้
แต่ด้วยข้อกำหนดและกฎเกณฑ์ต่างๆที่ผู้ประกอบการรถยนต์
ตั้งไว้ทำให้ผู้ผลิตรายใหม่ยากแก่การที่จะเข้าไปเป็นผู้ผลิตชิ้นส่วน ด้วยสาเหตุนี้บริษัทจึงเป็นผู้ผลิต
ชิ้นส่วนยางสำหรับใช้ในการประกอบรถยนต์ที่สามารถขายผลิตภัณท์ยางให้กับทุกโรงงานประกอบรถยนต์
ทั้งค่ายรถญี่ปุ่น และค่ายรถยุโรปซึ่งต่างให้ความไว้วางใจในผลิตภัณฑ์ของเรา

โดยเฉพาะในปีนี้บริษัท โตโยต้า มอเตอร์ ประเทศไทย จำกัด ได้ทำการประกอบรถบรรทุกขนาด 1
ตัน รุ่นใหม่ที่เรียกกันว่า Hilux Vigor รถรุ่นนี้เริ่มประกอบในเดือนกันยายน 2547 เป็นรุ่นที่
TOYOTA ตั้งเป้าหมายในการประกอบไว้สูงมาก ในปีแรกตั้งเป้าหมายการประกอบไว้เดือนละ
20,000 คัน และคาดว่าในปี 2549 Hilux Vigor (IMV) จะมียอดการผลิตรวมทุกรุ่น5 แสนคัน
หรือเพิ่มขึ้นจากปัจจุบันถึงเท่าตัว จากการเปิดตัวในประเทศไทยนั้นมียอดการจองรถทั้งสิ้นกว่า
70,000 คัน ซึ่ง TOYOTA ถือว่าเป็นการเปิดตัวที่ประสบความสำเร็จเป็นอย่างมาก

หากเปรียบเทียบยอดขายชิ้นส่วนยางของบริษัทระหว่าง TOYOTA รุ่น Hilux Vigor กับรุ่น Hilux
Tiger แล้วจะเห็นได้ว่ายอดการขายต่อคันสูงขึ้นมากกว่าเท่าตัว อีกทั้งยอดการประกอบต่อเดือนรุ่น
Hilux Vigor ยังสูงกว่ารุ่น Hilux Tiger
ส่งผลให้ยอดการขายต่อเดือนของเราพุ่งขึ้นสูงตามยอดการประกอบ

ส่วนค่ายรถ ISUZU และ GENERAL MOTORS ซึ่งประกอบรถยนต์ ISUZU รุ่น D Max
ก็ได้เตรียมการออกเครื่องยนต์รุ่นใหม่ “คอมมอนเรลล์”
เพื่อครองส่วนแบ่งตลาดเดิมของตนไม่ให้คู่แข่งเอาชนะได้ โดยยอดการประกอบรถประมาณการไว้ที่
15,000 คันต่อเดือน การเปลี่ยนเครื่องยนต์รุ่นใหม่ของ ISUZU
นี้ไม่มีผลกระทบทางด้านลบต่อชิ้นส่วนที่บริษัทผลิตส่งให้
แต่กลับส่งผลทางด้านบวกโดยเราได้ผลิตชิ้นส่วนยางเพิ่มจากเดิมอีกหลายรายการ

ค่ายรถ MITSUBISHI ก็จะทำการผลิตรถบรรทุกขนาด 1 ตันรุ่นใหม่ในช่วงกลางปี 2548
ซึ่งขณะนี้กำลังทำการคัดเลือกผู้ผลิตชิ้นส่วนยาง และ IRC
ก็เป็นผู้ผลิตชิ้นส่วนยางรายสำคัญของรถค่ายนี้ IRC
ตั้งเป้าไว้ว่าชิ้นส่วนที่จะผลิตให้รถรุ่นใหม่จะต้องมีจำนวนรายการไม่น้อยกว่ารุ่นเดิมที่ผลิตอยู่ร้อยกว่ารายการ
อีกทั้ง MITSUBISHI มีแผนการออกรถรุ่นต่าง ๆ อีกหลายรุ่น
ซึ่งจะเป็นการกระตุ้นตลาดรถยนต์ให้มีการขายเพิ่มมากขึ้น

นอกจากนี้ในช่วงที่ผ่านมาค่ายรถยนต์อีกหลายค่ายได้ประกาศแผนการลงทุนในไทยมากขึ้น เช่น
NISSAN MOTORS ได้วางแผนการที่จะลงทุนเพิ่มเติมมูลค่ากว่า 250 ล้านเหรียญสหรัฐ หรือประมาณ
1 หมื่นล้านบาท เพื่อจะยกระดับเป็นฐานการผลิตระดับโลก ส่วน TOYOTA
ได้ประกาศขยายการลงทุนเพื่อเป็นฐานการผลิตรถกระบะของโลก และมีเป้าหมายส่งออกรถไปยัง
140 ประเทศทั่วโลก การขยายการผลิตเหล่านี้จะทำให้ไทยเป็นฐานการผลิตรถของ TOYOTA
ที่ใหญ่เป็นอันดับสอง รองจากสหรัฐอเมริกา

โรงงานออโต้อลายแอนซ์ ผู้ประกอบรถยนต์ FORD และ MAZDA มีกำลังการผลิตปัจจุบันคือ 1.3
แสนคันต่อปี ได้เตรียมแผนการขยายการลงทุนในไทยเพิ่มขึ้นอีก 500 ล้านเหรียญสหรัฐ
เพื่อเพิ่มกำลังการผลิตจาก 1.3 แสนคัน เป็น 2 แสนคัน

ISUZU ได้เพิ่มทุนจดทะเบียนเป็น 8.5 หมื่นล้านบาท
เพื่อรองรับโครงการขยายและสร้างโรงงานใหม่เพิ่มกำลังการผลิตเป็น 5
แสนคันโดยเป็นการขายในประเทศ 50 % และส่งออก 50 %

จากแผนการขยายกำลังการผลิตของค่ายรถต่างๆ ที่กล่าวมาข้างต้นนี้
จะมีผลให้กำลังการผลิตรถยนต์ในประเทศไทยเพิ่มขึ้นจากปัจจุบัน1.2 ล้านคัน เป็น 1.9 ล้านคัน
ในปีที่ผ่านมาไทยมีการผลิตรถยนต์รวม 7.5 แสนคันอยู่ในอันดับที่ 15 ของเอเชีย รองจากญี่ปุ่น จีน
เกาหลีใต้และอินเดีย

อีกทั้งรัฐบาลได้ยกให้อุตสาหกรรมยานยนต์เป็นกลุ่มอุตสาหกรรมหลักของประเทศไทยและพยายามผลักดันให้เป็นศูนย์การผลิต
และส่งออกของโลกในอนาคตอันใกล้นี้

ที่กล่าวมาทั้งหมดข้างต้นต่างเป็นผลทางด้านบวกกับธุรกิจของ IRC เป็นอย่างยิ่ง
โดยกลุ่มการขายของเราที่เกี่ยวข้องกับรถยนต์ทั้งโดยตรงและโดยอ้อมจะสามารถเพิ่มยอดการขายได้จากการเพิ่มกำลังการผลิตของลูกค้าเอง
รวมถึงการเพิ่มผลิตภัณฑ์ใหม่ๆ ให้กับลูกค้ารายเดิม
ส่วนการเพิ่มลูกค้ารายใหม่ก็เป็นอีกวิธีการหนึ่งในการเพิ่มยอดการขายของเรา
ทั้งนี้ในปีหน้าที่จะถึงนี้ลูกค้า Automotive , Sub Automotive และ Spare Parts
Groupจะมียอดการขายที่เพิ่มมากขึ้นตามที่คาดการณ์ไว้แน่นอน

Motorcycle และ Sub Motorcycle Group

ตลาดกลุ่มนี้ยังคงมีความเจริญเติบโตค่อนข้างคงที่คือยอดประกอบในปีหน้ายังคงใกล้เคียงกับการประกอบในปีนี้
จากการคาดการณ์ของผู้ผลิตรถจักรยานยนต์เกือบทุกค่ายต่างกล่าวเป็นเสียงเดียวกันว่าปีหน้าการแข่งขันกันรุนแรงมากระหว่างค่ายจักรยานยนต์เก่าด้วยกันเอง
และจักรยานยนต์จากประเทศจีนที่พยายามจะเข้ามาประกอบในประเทศไทย
หรือพยายามจะส่งชิ้นส่วนย่อยเข้ามาเสนอผู้ประกอบในประเทศไทยเพื่อเป็นทางเลือกในด้านราคาซึ่งผู้ประกอบรถจักรยานยนต์บางรายได้เคยใช้ชิ้นส่วนจากประเทศจีนเข้ามาทดลองดูแล้ว
แต่ผลลัพธ์ทางด้านคุณภาพไม่เป็นที่พอใจนัก
ซึ่งถือว่าไม่ผ่านมาตรฐานการทดสอบแม้ราคาจะต่ำกว่าผู้ผลิตในประเทศ
แต่ถ้าหากเทียบทางด้านวัสดุหรือวัตถุดิบแล้วยังเป็นรองผู้ผลิตในประเทศไทยอยู่
โดยเฉพาะชิ้นส่วนยางเกือบทุกรายการที่ IRC ผลิตอยู่ถือว่าเป็นผลิตภัณฑ์ SAFETY PARTS เช่น
สายน้ำมัน ท่ออากาศ ยางกลิ้งโซ่ ยางกดโซ่ ประเก็นน้ำมัน
หรือแม้แต่ตัวนำโซ่ชิ้นส่วนเหล่านี้ผู้ประกอบการผลิตรถจักรยานยนต์ยังคงไว้ใจในคุณภาพของผลิตภัณฑ์ที่ผลิตจากสายการผลิตของ
IRC

Non Automobile Group

สำหรับกลุ่มผลิตภัณฑ์ที่ไม่เกี่ยวเนื่องกับรถยนต์และรถจักรยานยนต์ตลาดก็ยังคงโตอย่างต่อเนื่องโดยเฉพาะตลาดต่างประเทศ
ซึ่งไทยก็ยังเป็นฐานการผลิตที่สำคัญในการส่งออกไปยังญี่ปุ่น ตะวันออกกลาง และสหรัฐอเมริกา
ชิ้นส่วนยางของเราเป็นส่วนประกอบชิ้นหนึ่งในสินค้าคุณภาพเหล่านั้น เช่นเครื่องปรับอากาศไดกิ้น
ตู้เย็นฮิตาชิ เครื่องซักผ้า เครื่องล้างจาน เป็นต้น

นอกจากนี้อุปกรณ์วาวล์เปิด-ปิดน้ำของการประปานครหลวง และการประปาภูมิภาค
ก็ให้ความไว้วางใจในชิ้นส่วนยาง IRC โดย IRC
ผลิตยางหุ้มเหล็กและส่งมอบเพื่อประกอบกับชุดวาวล์ของบริษัท สยามคาสท์ ไออ้อนเวิรก์
ส่วนหนึ่งของชุดวาล์วนี้ได้ส่งออกไปขายยังต่างประเทศ เช่น สิงคโปร์ และสหรัฐอเมริกา

ตลาดต่างประเทศ

บริษัทฯเน้นการส่งออกไปยังต่างประเทศมากขึ้นกว่าปีที่ผ่านๆมา
เพราะเป็นตลาดที่มีขนาดใหญ่มากโดยมุ่งเน้นตลาด After market ซึ่งตลาดใหญ่คือสหรัฐอเมริกา
และตลาดยุโรป เพราะมีกำลังซื้อสูง
แต่ตลาดเหล่านี้ไม่เพียงแต่ประเทศไทยเราเท่านั้นที่หวังจะเข้าไปเปิดตลาด อินเดีย เมกซิโก
อาร์เจนตินา และตุรกีซึ่งเป็นเจ้าตลาดอยู่ในขณะนี้ก็พยายามที่จะรักษาตลาดไม่ให้รายใหม่เข้ามา

ปัจจุบันเราพยายามที่จะเจาะตลาดเหล่านี้โดยร่วมกับกรมส่งเสริมการส่งออก
และหน่วยงานส่งเสริมการลงทุนจัด Booth Thai Pavillion
ในต่างประเทศดังปีที่ผ่านมาเราได้ร่วมแสดงสินค้าในประเทศเยอรมัน จีน และอเมริกา
ซึ่งประสพผลสำเร็จในเบื้องต้นเป็นอย่างดีมีลูกค้าเข้ามาเยื่ยมชมบูธของ IRC
เป็นจำนวนมากส่งผลให้มีการติดต่อเพื่อเสนอราคาและส่งตัวอย่างเพื่อทดลอง
โดยขณะนี้เรามีลูกค้าโดยตรงอยู่ในหลายประเทศเช่น ญี่ปุ่น อินโดนีเซีย เวียดนาม สิงคโปร์
สหรัฐอเมริกา และกำลังจะมีการส่งผลิตภัณฑ์ของบริษัทไปยังอาร์เจนตินา

ทั้งหมดที่กล่าวมาข้างต้นเป็นการประเมินสถานการณ์ต่างๆในทุกตลาดซึ่งมีแนวโน้มที่ดีมากขึ้น
แต่ปัจจัยทางด้านลบก็มีผลกระทบบ้างเช่นราคาวัตถุดิบต่างๆ พากันขึ้นราคามากกว่าทุกปี เช่น น้ำมัน
ยางสังเคราะห์ เหล็ก ซึ่งเหล่านี้เป็นต้นทุนหลักของการผลิตของบริษัท
ทำให้ต้นทุนสูงขึ้นโดยที่ยังไม่สามารถปรับราคากับผู้ซื้อได้
ทำให้ต้องพยายามลดต้นทุนในทุกๆด้านเพื่อยังคงสภาพการแข่งขันไว้ให้ได้อีกส่วนหนึ่งคือพยายามหาแหล่งซื้อวัตถุดิบที่มีราคาถูกแต่ยังคงคุณภาพไว้
อีกทั้งทำการศึกษาวิจัยผลิตภัณท์ หรือ วัสดุใหม่ๆเพื่อเสนอแนวทางต่างๆ
ให้ลูกค้าพิจารณาเป็นทางเลือกในการลดต้นทุน

สภาวะการณ์ตลาดยางนอก ยางในรถจักรยานยนต์ 

ตลาดภายในประเทศ สามารถแบ่งกลุ่มลูกค้าได้ออกเป็น 2 ตลาดหลักดังนี้

1. ตลาดสำหรับโรงงานประกอบรถจักรยานยนต์ (Original Equipment Manufacturer)

ในรอบปีที่ผ่านมาการขยายตัวของตลาด OEM มีการขยายตัวอย่างต่อเนื่องโดยเพิ่มขึ้นประมาณ 10
เปอร์เซ็นต์เมื่อเทียบกับปีที่ผ่านมา ถึงแม้ว่าจะมีผลกระทบจากสาเหตุต่างๆก็ตาม อาทิเช่น ไข้หวัดนก
ราคาน้ำมันที่สูงขึ้น
ส่งผลให้การขยายตัวบางช่วงชะลอลงบ้างแต่สำหรับรอบปีที่ผ่านมาทางผู้ผลิตรถจักรยานยนต์ทุกยี่ห้อต่างเร่งการพัฒนาผลิตภัณฑ์ออกมาอย่างต่อเนื่อง
โดยเน้นเรื่องรูปแบบที่ทันสมัยและราคาที่สามารถแข่งขันได้ในตลาดโลก
ทั้งนี้เพื่อป้องกันการนำเข้าของรถจักรยานยนต์จากต่างประเทศ โดยเฉพาะประเทศจีน
รวมทั้งการส่งเสริมการตลาดในรูปแบบต่างๆช่วยกระตุ้นให้การบริโภคภายในประเทศเพิ่มสูงขึ้น
ส่วนการส่งออกของรถจักรยานยนต์ในรูปของ CBU มียอดเพิ่มสูงขึ้นเช่นกัน
โดยเฉพาะประเทศในเอเซียตะวันออกเฉียงใต้

2. ตลาดสำหรับตลาดทดแทน (Replacement Market)

การขยายตัวของตลาดทดแทน
มีการขยายตัวที่เพิ่มขึ้นตามการขยายตัวของตลาดรถจักรยานยนต์ที่มียอดจำหน่ายสูงขึ้นในทุกๆ ปี
โดยในปีนี้คาดว่าจำนวนรถจักรยานยนต์ในประเทศ จะมีมากกว่า 17 ล้านคัน
ส่งผลให้ความต้องการใช้ชิ้นส่วนทดแทน เพิ่มสูงขึ้นตามลำดับ อีกทั้งในส่วนของตลาดภายในประเทศ
มีการจัดกิจกรรมเพื่อส่งเสริมการขายตลอดปี อาทิเช่น การจัดกิจกรรม IRC RIDE FOR LIFE
การจัด TECHNICAL SEMINAR
ร่วมกับตัวแทนจำหน่ายภายในประเทศช่วยส่งเสริมให้การขยายตัวของตลาดในประเทศสูงถึง 20
เปอร์เซ็นต์

 ตลาดต่างประเทศ

บริษัท อีโนเว รับเบอร์ (ประเทศไทย) จำกัด (มหาชน)
มียอดจำหน่ายในตลาดส่งออกเพิ่มขึ้นทุกๆปีติดต่อกันมาตั้งแต่ปี2540
ถึงแม้จะประสบปัญหากับสภาวะค่าขนส่งระหว่างประเทศที่เพิ่มสูงขึ้นอย่างมากอันเนื่องมาจากราคาน้ำมันที่ปรับตัวสูงขึ้น
หรือการแข่งขันอย่างรุนแรงของสินค้าคู่แข่งจากประเทศจีนที่มีราคาขายที่ต่ำกว่ามาก
โดยบริษัทมีการส่งออกไปมากกว่า 50 ประเทศในทุกทวีปทั่วโลก
โดยตลาดญี่ปุ่นยังคงเป็นตลาดหลักในการส่งออก
ทั้งนี้คุณภาพสินค้าและความสามารถในการส่งมอบสินค้าของบริษัทเป็นที่ยอมรับอย่างดียิ่งสำหรับลูกค้าต่างประเทศ

บริษัทฯมีการส่งออกผลิตภัณฑ์ยางนอกและยางในให้กับผู้ประกอบการรถจักรยานยนต์ในหลายๆประเทศ
ทั้งในทวีปเอเซียและยุโรป และบริษัทฯได้มีการพัฒนาผลิตภัณฑ์ใหม่ๆ
เพื่อให้สามารถตอบสนองได้ตรงกับความต้องการของลูกค้าที่เฉพาะเจาะจงในแต่ละประเทศ

สำหรับตลาดส่งออกนี้บริษัทฯมีแผนที่จะขยายตลาดให้เพิ่มมากขึ้น
โดยการเพิ่มความหลากหลายของผลิตภัณฑ์ให้มากขึ้น
เพื่อให้สามารถตอบสนองความต้องการของลูกค้าในต่างประเทศได้มากขึ้น
พร้อมทั้งพัฒนาสินค้าให้มีคุณภาพเพิ่มสูงขึ้นไปอีก

3.3 การจัดหาผลิตภัณฑ์

บริษัทแบ่งสายการผลิต ออกเป็น 4 สายการผลิต ดังนี้

1.  สายการผลิตชิ้นส่วนยางอุตสาหกรรม กำลังการผลิตประมาณ 220.15 ล้านชิ้น/ปี
    โดยผลิตตามคำสั่งซื้อ

ของลูกค้า

2. สายการผลิตยางนอกรถจักรยานยนต์ กำลังการผลิตยางนอกประมาณ 6.30 ล้านเส้น/ปี
ซึ่งผลิตตามคำสั่งซื้อของลูกค้า และโอนให้สายการผลิตวงล้อรถจักรยานยนต์

3. สายการผลิตยางใน 9.60 ล้านเส้น/ปี
ซึ่งผลิตตามคำสั่งซื้อของลูกค้าและโอนให้สายการผลิตวงล้อรถจักรยานยนต์

4.  สายการผลิตวงล้อรถจักรยานยนต์ กำลังการผลิตประมาณ 1.20 ล้านวงล้อ/ปี
    โดยผลิตตามคำสั่งซื้อของ

ลูกค้า

  ข้อมูลเกี่ยวกับวัตถุดิบ

ตลอดระยะกว่า 30 ปีที่ผ่านมาบริษัทฯมุ่งมั่นที่จะผลิตยางรถจักรยานยนต์ และชิ้นส่วนยาง
อุตสาหกรรมที่เปี่ยมด้วยคุณภาพตลอดมา
บริษัทฯจึงให้ความสำคัญกับระบบควบคุมคุณภาพสินค้านับตั้งแต่การคัดเลือกวัตถุดิบ
การตรวจสอบและการควบคุมการผลิต จนกระทั่งการตรวจสอบผลิตภัณฑ์ก่อนและหลังการขาย
นอกจากนี้บริษัทฯยังนำระบบการจัดการด้านคุณภาพ QS9000 มาใช้ในกระบวนการผลิต
ดังจะเห็นได้ว่าบริษัทฯได้รับการรับรองมาตรฐานผลิตภัณฑ์ยุโรป (E-MARK)
และมาตรฐานอุตสาหกรรม (มอก)

บริษัท อีโนเว รับเบอร์ (ประเทศไทย) จำกัด (มหาชน)
มีการจัดหาวัตถุดิบที่สำคัญที่ใช้ในการผลิตจากหลายแหล่งด้วยกัน
โดยเป็นบริษัทที่มีอำนาจในการต่อรองการจัดหาวัตถุดิบ
ทั้งนี้เนื่องจากบริษัทฯมีความต้องการใช้วัตถุดิบประเภทต่างๆค่อนข้างสูง
จากกำลังการผลิตที่สูงเมื่อเทียบกับผู้ผลิตอื่นๆในอุตสาหกรรมเดียวกันอีกทั้งวัตถุดิบส่วนใหญ่บริษัทสามารถจัดหาได้จากหลายแหล่ง
ปัจจุบันมีผู้จำหน่ายวัตถุดิบให้บริษัทฯประมาณ 30 ราย จากแหล่งต่างๆดังนี้

ชนิดของวัตถุดิบ แหล่งที่มา

ผ้าใบไนล่อน ไทย , ไต้หวัน , ญี่ปุ่น

ยางธรรมชาติ ไทย

ยางสังเคราะห์ ญี่ปุ่น , เกาหลี , เยอรมัน

ลวดขอบยางนอก ไทย , เกาหลี . มาเลเซีย

วาล์วยางใน ไทย , ไต้หวัน

คาร์บอนแบล็ค ไทย

เคมีภัณฑ์ต่างๆ ไทย ,อื่นๆ

ชิ้นงานเหล็ก ไทย , ญี่ปุ่น

สัดส่วนมูลค่าการซื้อวัตถุดิบในประเทศ คิดเป็น ร้อยละ 60

สัดส่วนมูลค่าการซื้อวัตถุดิบต่างประเทศ คิดเป็น ร้อยละ 40

อนึ่งบริษัทฯมิได้มีการซื้อวัตุดิบจำเพาะรายหนึ่งรายใดเกินกว่าร้อยละ 30 ของมูลค่าวัตถุดิบทั้งหมด
และไม่ได้มีวัตถุดิบชนิดใดมีต้นทุนเกินกว่าร้อยละ 50 ของต้นทุนผลิตรวม

วัตถุดิบหลักที่สำคัญในการผลิตได้แก่ ยางธรรมชาติ , ยางสังเคราะห์ , ผงคาร์บอนแบล็ค ,
เส้นลวดขอบยาง ฯลฯ บริษัทฯมีนโยบายในการจัดหาวัตถุดิบทุกชนิดโดยพิจารณาจากคุณภาพ
ราคาและผู้ผลิต เป็นหลัก สำหรับปัญหาเกี่ยวกับการจัดซื้อโดยรวมแล้วก็มีปัญหาบ้าง
ในปีที่ผ่านมาจากราคาวัตถุดิบหลักคือยางธรรมชาติได้มีการปรับราคาขึ้นอย่างต่อเนื่องเกือบเท่าตัว
ซึ่งจะมีผลกระทบต่อต้นทุนของบริษัทพอ สมควร
แต่ทางบริษัทฯได้ใช้ความพยายามอย่างยิ่งในการดำเนินการจัดซื้อจัดหาวัตถุดิบ
ตลอดจนการใช้เทคโนโลยีในเชิงวิศวกรรมคุณค่าเพื่อเสริมสร้างประสิทธิภาพในกระบวนการดังกล่าว
ส่วนในด้านคุณภาพวัตถุดิบไม่มีปัญหาใดๆ

4.  งานที่ยังไม่ได้ส่งมอบ

  ไม่มี